Elselskab får bøde for vildledning – udgav sig for at være konkurrenter

Et af Danmarks kendte elselskaber må nu betale dyrt for aggressivt og ulovligt telefonsalg. Modstrøm har anerkendt en bøde på 400.000 kroner efter gentagne overtrædelser af reglerne om uanmodede opkald og vildledende markedsføring.

Sagen dækker to perioder – fra december 2020 til august 2021 og igen fra maj 2023 til november 2024 – hvor Modstrøm ifølge myndighederne kontaktede forbrugere uden gyldigt samtykke. I alt blev 27 forbrugere ringet op, selv om de ikke havde bedt om det.

Men det stopper ikke der. Otte forbrugere blev under samtalerne direkte vildledt. Ifølge sagen gav sælgere blandt andet indtryk af, at de ringede fra forbrugerens nuværende elselskab, eller undlod at oplyse om centrale dele af prisen. Det er en praksis, som ifølge loven er klart forbudt.

Gentagelse vejer tungt

Det er Forbrugerombudsmanden, der har politianmeldt Modstrøm – første gang i 2022 og igen i 2025. De to sager er nu afsluttet samlet med bødevedtagelsen på 400.000 kroner. Forbrugerombudsmand Torben Jensen lægger ikke skjul på alvoren:

– Det er ikke lovligt for elselskaber at ringe til forbrugere, hvis de ikke udtrykkeligt har givet samtykke til det – og det er heller ikke lovligt at vildlede forbrugerne i sin markedsføring, siger han og understreger, at sagen tages ekstra alvorligt, fordi Modstrøm tidligere er blevet straffet for lignende overtrædelser.

Allerede i 2021 vedtog selskabet nemlig en bøde for både uanmodede opkald og vildledende oplysninger på sin hjemmeside.

Aftaler kan være ugyldige

Sagen er ikke kun principiel – den har også helt konkrete konsekvenser for forbrugere, der er blevet ringet op eller lokket over i en ny elaftale. Hvis du er blevet kontaktet via telefonsalg, har du som udgangspunkt 14 dages fortrydelsesret. Men har du slet ikke givet samtykke til at blive ringet op, kan aftalen være ugyldig – også selv om der er gået længere tid. Det samme gælder, hvis du er blevet vildledt om pris eller afsender.

Er du i tvivl om et leverandørskifte, kan du rette henvendelse til Energinet, som administrerer Datahub, hvor alle elskifter registreres. Uenigheder mellem forbruger og elselskab kan desuden indbringes for Ankenævnet på Energiområdet.

Elselskab får bøde for vildledning – udgav sig for at være konkurrenter